KIRJALLINEN KYSYMYS E-2253/00

esittäjä(t): Wolfgang Ilgenfritz (NI) komissiolle

(7. heinäkuuta 2000)

Aihe: Ravitsemisliikkeiden perustaminen Itävallan moottoriteiden levähdysalueille

Itävaltalainen yhtiö Asfinag, joka vastaa moottoriteiden rakentamisen ja ylläpidon rahoittamisesta, voi nautintaoikeuden mukaisesti päästä osalliseksi kaikista mahdollisista tuloista, joita korkealaatuinen tieverkko tuottaa.

Tämän nautintaoikeuden myötä se voi vuokrata moottoritiealueeseen kuuluvaa maata ravitsemisalan toimintaa harjoittaville yrityksille ja tehdä niiden kanssa sopimuksia.

Suurin osa Asfinagin ja vuokraajien välisistä sopimuksista on sisällytetty talousministeriön hyväksymään levähdysalueiden liikkeitä koskevaan sopimukseen ja siten myös kaikkiin asiaa koskeviin sopimuksiin.

Näissä sopimuksissa määrätään ehdot liikkeiden perustamisesta moottoriteiden levähdysalueille ja niiden ylläpidosta.

Esimerkiksi itävaltalainen ravitsemusalan yritys (Kärtnerische Bauernimbiß GmbH) ei saanut lupaa perustaa ravitsemisliikettä moottoritien levähdysalueelle (jossa oli ainoastaan saniteettitilat) sillä perusteella, että perustaminen rikkoo Asfinagin ja levähdysalueen liikkeiden välisiä sopimuksia. Kyseinen yritys olisi tarvinnut ravitsemisliikkeen perustamiseksi luvan alueen lähimmiltä levähdysalueiden ravitsemisliikkeiltä, joille oli sopimuksessa määritelty 25 kilometrin suojavyöhyke. Kummatkin levähdysalueen liikkeet kieltäytyivät antamasta lupaa.

Tämä tapaus rikkoo selkeästi perustamissopimuksen 81 artiklaa, jossa kielletään yritysten väliset hintasopimukset, jotka estävät vapaan kilpailun, ja 82 artiklaa, jossa kielletään määräävän aseman väärinkäyttö.

1. Mihin toimiin komissio aikoo ryhtyä (mahdollisimman pian), jotta tämä kilpailunrajoitus voidaan poistaa?

2. Mitä seurauksia tällaisella kilpailunrajoituksella on kullekin osapuolelle tässä asiassa?

3. Mitä korvauksia komissio aikoo myöntää syrjityille ravintolanomistajille, jotka olivat kiinnostuneita ravitsemisliikkeiden perustamisesta levähdysalueille, mutta jotka menettivät osan tuloistaan sen takia, että tällaisia kilpailua rajoittavia sopimuslausekkeita sovellettiin vuosikausia?

Mario Montin komission puolesta antama vastaus

(14. syyskuuta 2000)

Arvoisa parlamentinjäsen toteaa, että Itävallan moottoritieverkostosta vastaavalla Asfinagilla on oikeus vuokrata tontteja moottoriteiden läheisyydestä moottoritieravintoloiden ja -kahviloiden perustamista varten. AsfinagIn ja kyseisten ravitsemisliikkeiden pitäjien välisten sopimusten mukaan uuden moottoritieravintolan tai -kahvilan perustaminen edellyttää lupaa lähimmältä ravitsemisliikkeeltä, jolle on varattu suoja-alue. Kysymyksessä mainitun yrityksen hakemusta ravitsemisliikkeen perustamiseksi moottoritien levähdysalueelle ei hyväksytty, koska tähän ei saatu lähimmän ravitsemisliikkeen lupaa. Arvoisan parlamentinjäsenen mielestä mainitut seikat rikkovat EY:n perustamissopimuksen 81 ja 82 artiklaa (ent. 85 ja 86 artikla).

Komissio ei pysty näiden tietojen pohjalta suoraan arvioimaan, rikotaanko Euroopan yhteisön kilpailusääntöjä. Suoja-alueen myöntämisellä tuntuisi olevan kilpailua rajoittava vaikutus. Olisi kuitenkin tutkittava, voiko yhteisön sisäiseen kauppaan kohdistua vaikutusta. Tämän lisäksi olisi selvitettävä, millainen merkitys on arvoisan parlamentinjäsenen mainitsemilla talousministeriön sopimuksilla. Sitä paitsi on mahdollista, että suoja-alueelle voitaisiin myöntää poikkeus (81 artikla) tai sitä ei katsottaisi määräävän aseman väärinkäytöksi (82 artikla).

Komissio ei missään tapauksessa voi määrätä vahingonkorvauksia. Vahingonkorvauksia voidaan mahdollisesti vaatia kansallisissa tuomioistuimissa tai muissa kansallisissa instansseissa kansallisten prosessioikeuden sääntöjen mukaisesti.